Preţul mediu al locuinţelor din primele 20 de zone metropolitane din SUA a crescut cu o rată anuală de 7,3% în luna februarie 2024, după o creştere de 6,6% în luna precedentă, pe fondul unei creşteri lunare de 0,9%, după un declin de 0,1% în luna anterioară. Cele mai mari creşteri anuale s-au înregistrat în San Diego (+11,4%), Chicago şi Detroit (ambele +8,9%) şi Los Angeles şi New York (ambele +8,7%), iar cea mai redusă creştere anuală a fost în Portland, de 2,2%. În luna februarie 2024, indicele preţurilor locuinţelor a fost cu 54,9% peste nivelul maxim din perioada premergătoare crizei, înregistrat în iulie 2006. (S&P CoreLogic)Încrederea consumatorilor din SUA a scăzut neaşteptat în aprilie 2024, conform datelor de la Conference Board. Indicele agregat al încrederii a scăzut până la 97 de puncte, cel mai redus nivel din iulie 2022, de la 103,1 puncte în luna anterioară, în condiţiile în care indicele situaţiei curente a scăzut până la 142,9 puncte, de la 146,8 puncte. Indicele aşteptărilor pentru următoarele şase luni a scăzut până la 66,4 puncte, de la 74 de puncte în luna anterioară. (Conference Board)Activitatea în industria prelucrătoare din SUA a înregistrat o contracţie neaşteptată în aprilie 2024, pe fondul scăderii comenzilor noi. Indicele agregat al activităţii a scăzut până la 49,2 puncte, de la 50,3 puncte în luna anterioară (o valoare sub 50 arată contracţie), în condiţiile unei scăderi a indicelui producţiei cu 3,3 puncte, până la 51,3 puncte. Indicele comenzilor noi a scăzut cu 2,3 puncte, până la 49,1 puncte, în condiţiile în care indicele preţurilor a crescut cu 5,1 puncte, până la 60,9 puncte. Indicele numărului angajaţilor a crescut cu 1,2 puncte, până la 48,6 puncte. (ISM)Deficitul comercial al SUA a fost de 69,4 miliarde de dolari în luna martie 2024, în scădere uşoară de la 64,5 miliarde în luna precedentă. Exporturile au scăzut cu o rată lunară de 2%, până la 257,6 miliarde de dolari, iar importurile au scăzut cu o rată lunară de 1,6%, până la 327 miliarde. În primele trei luni ale anului, deficitul comercial a crescut cu 3,2% faţă de anul precedent, până la 206,4 miliarde de dolari, în condiţiile în care exporturile au crescut cu 1,2% faţă de anul precedent, până la 777,7 miliarde, iar importurile au crescut cu o rată anuală de 1,6%, până la 984,2 miliarde de dolari. (US BEA)Preţurile de consum din Elveţia şi-au accelerat creşterea anuală peste aşteptări în aprilie 2024, până la 1,4%, de la 1% în luna precedentă, pe fondul unei creşteri lunare de 0,3%, după o stagnare în luna anterioară. Preţurile alimentelor au crescut cu o rată anuală de 0,8%, după o scădere de 0,5% în luna precedentă, în condiţiile unei creşteri lunare de 0,4%, iar preţurile utilităţilor şi-au accelerat creşterea anuală până la 3,3%, de la 3,2% în luna anterioară, pe fondul unei noi stagnări lunare. (FSO)Volumul vânzărilor retail din Elveţia a scăzut cu o rată anuală de 0,1% în martie 2024, după o creştere de 0,2% în luna precedentă, pe fondul unei scăderi lunare de 0,4%, după un avans de 0,1% în luna anterioară. Vânzările bunurilor alimentare au crescut cu o rată anuală de 0,7%, după o scădere de 0,5% în luna precedentă, în condiţiile unei noi creşteri lunare de 0,4%, iar vânzările bunurilor nealimentare au scăzut cu o rată anuală de 1,2%, după o creştere de 1,9% în luna anterioară, pe fondul unui declin lunar de 2,1%. (FSO)